**Atribuții Asistent Medical**:

- efectuează, zilnic la intrarea în centru, triajul epidemiologic al beneficiarilor;

- semnalează şi solicită, conducerii centrului necesitatea întreprinderii de acţiuni de dezinfecţie-dezinsecţie şi deparazitare în cazul focarelor parazitare (pediculoză, scabie), virale sau microbiene (tuberculoză, infecţii streptococice, boli diareice acute etc.) din centru, conform normelor legale în vigoare;

- acordă, la nevoie, primul ajutor prespitalicesc beneficiarilor, în limitele competenţelor profesionale şi dotărilor;

- examinează şi supraveghează medical, beneficiarii cu afecţiuni acute, până la preluarea lor de către familie/reprezentantul legal/servicii de ambulanţă;

- semnalează conducerii centrului nevoile de amenajare şi dotare a cabinetului medical;

- supraveghează modul în care se respectă normele de igienă individuală a beneficiarilor din centru în timpul programului şi la servirea mesei;

- controlează igiena individuală a beneficiarilor, colaborând cu personalul centrului în informarea părinţilor pentru remedierea situaţiilor deficitare constatate;

- izolează beneficiarii suspecţi de boli transmisibile şi anunţă urgent conducerea centrului și familia/reprezentantul legal;

- întocmeşte zilnic evidenţa beneficiarilor absenţi din motive medicale, urmărind ca revenirea acestora în colectivitate să fie condiţionată de prezentarea avizului epidemiologic favorabil, eliberat de medicul de familie/medicul curant, pentru absenţe ce depăşesc 3 zile consecutiv;

- controlează zilnic respectarea normelor de igienă din centru (săli de grupă, grupuri sanitare, curte etc.) consemnând în caietul/fişa special destinată toate constatările făcute şi aducând operativ la cunoştinţa conducerii centrului deficienţele constatate;

- controlează şi consemnează igiena individuală a personalului şi starea de sănătate a acestuia, identificând persoanele care prezintă febră, diaree, infecţii ale pielii, tuse cu expectoraţie, amigdalite pultacee, aducând la cunoştinţa conducerii centrului aceste constatări, care contraindică desfăşurarea activităţii în centru;

- asistă, împreună cu persoana responsabilă desemnată, la preluarea mâncării şi la modul de servire al acesteia, dacă este adusă la centru prin sistem de catering, verifică certificatele de conformitate, respectarea legislaţiei în ceea ce priveşte condiţiile de transport, ambalarea corespunzătoare, termenul de valabilitate, documentele de însoţire şi existenţa probelor alimentare inscripţionate corespunzător. În situaţiile, în care se constată nereguli în acest proces anunţă conducerea unităţii pentru aplicarea măsurilor de remediere, înainte ca mâncarea să fie distribuită beneficiarilor;

- gestionează instrumentarul, materialele sanitare şi medicamentele de la aparatul de urgenţă şi răspunde de utilizarea lor;

- urmăreşte aprovizionarea cabinetului medical cu medicamente pentru aparatul de urgenţă, materiale sanitare şi instrumentar medical;

- supraveghează starea de sănătate şi de igienă individuală a beneficiarilor, iar în situaţii de urgenţă anunţă după caz, serviciul de ambulanţă, conducerea centrului precum şi familiile/reprezentantul legal al beneficiarilor conform protocolului pentru situaţii de urgenţă.

- colaborează cu personalul centrului și îi sprijină în pregătirea materialelor educative, în organizarea evenimentelor, acțiunilor și activităților desfășurate de beneficiarii centrului.